"ธนชาต"เปิด10คลิปเตือนภัยรู้ทันกลลวงมิจฉาชีพ
ธนชาตผนึก DSI เปิดตัว 10 คลิปเตือนภัย รู้ทันกลลวงมิจฉาชีพ เผยแพร่ทุกช่องทางออนไลน์
11 เม.ย. 2561

ธนชาตผนึก DSI เปิดตัว 10 คลิปเตือนภัย รู้ทันกลลวงมิจฉาชีพ เผยแพร่ทุกช่องทางออนไลน์
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต จำกัด (มหาชน) กล่าวว่า ธนาคารธนชาตให้ความสำคัญกับการดูแลรักษาสิทธิประโยชน์ของลูกค้าอย่างสูงสุด และตระหนักดีว่ากลลวงทางการเงินในยุคปัจจุบันมีหลายรูปแบบและเป็นภัยใกล้ตัว ครั้งนี้จึงเป็นโอกาสดีที่ได้ร่วมมือกับกรมสอบสวนคดีพิเศษ (DSI) ทำโครงการ “รู้จักกลลวง รู้ทันมิจฉาชีพ ปลอดภัยทางการเงิน” เพื่อให้ข้อมูลความรู้และเตือนภัยประชาชนไม่ให้ตกเป็นเหยื่อ โดยร่วมกันจัดทำคลิปวิดีโอ 10 คลิป แต่ละคลิปมีเนื้อหาที่จำลองมาจากเหตุการณ์จริงของกลุ่มมิจฉาชีพในรูปแบบต่างๆ พร้อมคำแนะนำเพื่อรับมือหากต้องประสบกับเหตุการณ์ดังกล่าว โดยประชาชนชมคลิปเหล่านี้ได้ทุกช่องทางออนไลน์ของธนชาต ได้แก่ เว็บไซต์ www.thanachartbank.co.th ยูทูบ Thanachart Bank เฟซบุ๊ก Thanachart Bank และช่อง Thanachart Channel ที่ธนาคารธนชาตทุกสาขาทั่วประเทศ รวมถึงเว็บไซต์ของกรมสอบสวนคดีพิเศษ www.dsi.go.th
"ความร่วมมือดังกล่าวยังสะท้อนถึงความห่วงใยลูกค้าของธนชาตและประชาชน ซึ่งยึดถือเรื่องการรักษาผลประโยชน์และความลับของลูกค้าเป็นสำคัญ โดยเชื่อมั่นว่าการเผยแพร่ข้อมูลเตือนภัยที่เป็นประโยชน์จาก DSI ออกไปสู่วงกว้าง เป็นการแบ่งปันที่บอกต่อความรู้โดยจะนำมาซึ่งการรู้ทันกลโกงของมิจฉาชีพ และพนักงานธนาคารจะเป็นอีกหนึ่งกำลังสำคัญที่คอยเป็นหูเป็นตา และเฝ้าระวังความผิดปกติต่างๆ ให้กับลูกค้า"นายสมเจตน์กล่าว
พันตำรวจเอก ไพสิฐ วงศ์เมือง อธิบดี กรมสอบสวนคดีพิเศษหรือดีเอสไอ พร้อมคณะผู้บริหารกรมสอบสวนคดีพิเศษ เปิดเผยว่า สืบเนื่องจากกรมสอบสวนคดีพิเศษ และธนาคารธนชาต จำกัด (มหาชน) ได้เล็งเห็นความสำคัญในการสร้างความรับรู้ ความเข้าใจ และรู้ทันพฤติการณ์ของกลุ่มมิจฉาชีพที่มักจะสร้างเรื่องหลอกลวงให้ประชาชนหลงเชื่อและนำไปสู่การสูญเสียทรัพย์สินเป็นจำนวนมาก จึงเกิดความร่วมมือกันระหว่างหน่วยงานราชการและภาคเอกชน จัดทำโครงการ “รู้จักกลลวง รู้ทันมิจฉาชีพ ปลอดภัยทางการเงิน” เพื่อให้ข้อมูลความรู้และเตือนภัยประชาชนไม่ให้ตกเป็นเหยื่อ โดยร่วมกันจัดทำสื่อสารสนเทศ (คลิปวิดีโอ) จำนวน 10 เรื่อง โดยแต่ละเรื่องมีเนื้อหาที่จำลองมาจากเหตุการณ์จริงของกลุ่มมิจฉาชีพในรูปแบบต่างๆ พร้อมคำแนะนำเพื่อรับมือหากต้องประสบกับเหตุการณ์ดังกล่าว โดยประชาชนสามารถชมสื่อสารสนเทศ (คลิป) การเตือนภัยเหล่านี้ได้ที่เว็บไซต์ (๑) www.dsi.go.th  (๒) Facebook : กรมสอบสวนคดีพิเศษ Department of Special Investigation (๓) Facebook : DSI Family Plus รวมถึง www.thanachartbank.co.th ยูทูบ Thanachart Bank    เฟซบุ๊ก : Thanachart Bank และช่อง Thanachart Channel ที่ธนาคารธนชาตทุกสาขาทั่วประเทศ
นอกจากหน้าที่ในการปราบปรามการกระทำความผิดของกลุ่มมิจฉาชีพและการก่ออาชญากรรมแล้ว  การป้องกันมิให้เกิดการกระทำความผิดก็เป็นสิ่งที่กรมสอบสวนคดีพิเศษให้ความสำคัญเช่นเดียวกัน กรมสอบสวนคดีพิเศษมีความยินดีจะให้ความร่วมมือกับหน่วยงานภาครัฐและภาคเอกชนทุกหน่วยงานในการสร้างความรับรู้ความเข้าใจเพื่อเป็นการเตือนภัยให้กับพี่น้องประชาชน” พันตำรวจเอก ไพสิฐ กล่าว